b"\n_START_ARTICLE_\nLanskapralas\n_START_PARAGRAPH_\nLanskapralas (angl. lance corporal)\xc2\xa0\xe2\x80\x93 kareivio karinis laipsnis kai kuriose pasaulio kariuomen\xc4\x97se ir kai kuriose policijos paj\xc4\x97gose, \xc5\xbeemesnis u\xc5\xbe kapralo, bet auk\xc5\xa1tesnis u\xc5\xbe eilinius. Atitinka NATO rang\xc4\x85 OR-3\n_START_SECTION_\nEtimologija\n_START_PARAGRAPH_\nManoma, kad angl. lance corporal kilo i\xc5\xa1 angl. lancepesade (i\xc5\xa1 it. lancia spezzata 'sul\xc5\xab\xc5\xbeusi ietis' ir 'patyr\xc4\x99s kareivis') + angl. corporal 'kapralas'.\n_START_SECTION_\nAustralija ir Naujoji Zelandija\n_START_PARAGRAPH_\n\xc5\xa0i\xc5\xb3 \xc5\xa1ali\xc5\xb3 kariuomen\xc4\x97se lanskapralas yra \xc5\xbeemiausias puskarininkio laipsnis, \xc5\xbeemesnis u\xc5\xbe kapral\xc4\x85, bet auk\xc5\xa1tesnis u\xc5\xbe eilin\xc4\xaf. \xc5\xa0is laipsnis suteikiamas vietoje, tad gali b\xc5\xabti atimtas lengviau nei kiti laipsniai. Australijoje lanskapralus da\xc5\xbenai vadina angl. lance jack._NEWLINE_Artilerijoje \xc5\xa1\xc4\xaf laipsn\xc4\xaf atitinka lansbombardyras (angl. lance-bombardier). Australijos oro paj\xc4\x97gose yra Australijos kariniame j\xc5\xabr\xc5\xb3 laivyne analogi\xc5\xa1k\xc5\xb3 laipsni\xc5\xb3 n\xc4\x97ra._NEWLINE_Skiriamasis \xc5\xbeenklas\xc2\xa0\xe2\x80\x93 viengubas \xc5\xa1evronas ant abiej\xc5\xb3 rankovi\xc5\xb3 ar antpe\xc4\x8di\xc5\xb3._NEWLINE_Lanskapralas paprastai b\xc5\xabna skyriaus vado pavaduotojas, skyriuje vadovauja sunki\xc5\xb3j\xc5\xb3 ginkl\xc5\xb3 grupei._NEWLINE_Australijoje anks\xc4\x8diau buvo prakti\xc5\xa1kai to paties lygio laipsnis antrasis kapralas (angl. second corporal). Ta\xc4\x8diau antrieji kapralai jau b\xc5\xabdavo priskiriami normaliems puskarininkiams.\n_START_SECTION_\nKanada\n_START_PARAGRAPH_\nKanados ginkluotosiose paj\xc4\x97gose lanskapralo laipsnio n\xc4\x97ra nuo 1968\xc2\xa0m. Treniruoto eilinio (angl. trained private) laipsnis priskirtas rangui OR-3, \xc5\xa1ie kareiviai turi viengub\xc4\x85 \xc5\xa1evron\xc4\x85, bet n\xc4\x97ra vadovaujantys. Pagal vadovavimo gali\xc4\x85 ankstesniuosius lanskapralus atitinka masterkapralai (angl. master corporal, rangas OR-5), kurie paprastai b\xc5\xabna p\xc4\x97stinink\xc5\xb3 skyriaus vado pavaduotojai.\n_START_SECTION_\nSingap\xc5\xabras\n_START_PARAGRAPH_\nSingap\xc5\xabro ginkluotosiose paj\xc4\x97gose lanskapralas (LCP) yra vyresnis u\xc5\xbe pirmos klas\xc4\x97s eilin\xc4\xaf (angl. private first class, PFC) ir jaunesnis u\xc5\xbe kapral\xc4\x85 (angl. corporal; CPL)._NEWLINE_Lanskapralas kaip ir kapralas n\xc4\x97ra specialisto laipsnis, lanskapralo laipsnis n\xc4\x97ra vadovaujan\xc4\x8dio kareivio laipsnis. Tiesa, lanskapralai gali b\xc5\xabti skiriami skyriaus vado pavaduotoju. Singap\xc5\xabro lanskapralai \xc5\xa1\xc4\xaf laipsn\xc4\xaf paprastai gauna savo dvej\xc5\xb3 met\xc5\xb3 tarnybos viduryje._NEWLINE_Lanskapralo skiriamasis \xc5\xbeenklas yra viengubas \xc5\xa1evronas smaigaliu \xc5\xbeemyn su lanku vir\xc5\xa1 jo (pana\xc5\xa1us \xc4\xaf apverst\xc4\x85 JAV pirmos klas\xc4\x97s eilinio antsiuv\xc4\x85).\n_START_SECTION_\nD. Britanija\n_START_PARAGRAPH_\nD. Britanijos ginkluotosiose paj\xc4\x97gose lanskapralas (santrumpa LCpl, seniau\xc2\xa0\xe2\x80\x93 L/Cpl) yra \xc5\xbeemiausias D. Britanijos armijos ir j\xc5\xabr\xc5\xb3 p\xc4\x97stinink\xc5\xb3 puskarininkio laipsnis (NATO rangas OR-3), vyresnis u\xc5\xbe eilin\xc4\xaf ir jaunesnis u\xc5\xbe kapral\xc4\x85. 2010\xc2\xa0m. baland\xc5\xbeio 1 d. lanskapralo laipsnis imtas naudoti Karali\xc5\xa1k\xc5\xb3j\xc5\xb3 oro paj\xc4\x97g\xc5\xb3 pulke (RAF Regiment), kuris u\xc5\xbesiima aerodrom\xc5\xb3 apsauga._NEWLINE_Skiriamasis \xc5\xbeenklas yra viengubas \xc5\xa1evronas, d\xc4\x97vimas ant abiej\xc5\xb3 rankovi\xc5\xb3 ar antpe\xc4\x8di\xc5\xb3. Ta\xc4\x8diau P\xc4\x97s\xc4\x8diosios gvardijos (Foot Guards), Garb\xc4\x97s artilerijos kuopos (Honourable Artillery Company), 1-ojo Karalien\xc4\x97s drag\xc5\xabn\xc5\xb3 gvardijos pulko (1st The Queen\xe2\x80\x99s Dragoon Guards) ir Karalien\xc4\x97s karali\xc5\xa1k\xc5\xb3j\xc5\xb3 husar\xc5\xb3 (The Queen\xe2\x80\x99s Royal Hussars) lanskapralai turi dvigubus \xc5\xa1evronus, o Dvaro kavalerijos (Household Cavalry) turi dvigubus \xc5\xa1evronus su kar\xc5\xabna vir\xc5\xa1 j\xc5\xb3._NEWLINE_Karali\xc5\xa1koji artilerija naudoja lansbombardyro (lance-bombardier) laipsn\xc4\xaf. Napoleono kar\xc5\xb3 metu buvo naudotas laipsnis rinktinis vyras (angl. Chosen Man), kuris buvo lanskapralo laipsnio pirmtakas._NEWLINE_Lanskapral\xc5\xb3 \xc5\xbeargoninis pavadinimas yra lance jack. \xc4\xae lanskapralus paprastai kreipiasi \xe2\x80\x9ekaprale\xe2\x80\x9c._NEWLINE_Iki 1961\xc2\xa0m. kareiviams lanskapralo laipsn\xc4\xaf suteikdavo vadas, kai eilinis eidavo puskarininkio pareigas. \xc5\xa0\xc4\xaf laipsn\xc4\xaf vadas taip pat lengvai gal\xc4\x97davo ir atimti. Tuo tarpu atimti kapralo laipsn\xc4\xaf gal\xc4\x97davo tik karo teismas._NEWLINE_P\xc4\x97stinink\xc5\xb3 daliniuose lanskapralai paprastai b\xc5\xabna skyriaus vado pavaduotojai ir paprastai vadovauja delta grand\xc5\xbeiai. Lanskapralo laipsn\xc4\xaf paprastai turi ir tokie specialistai, kaip klerkai, vairuotojai, ry\xc5\xa1ininkai, kulkosvaidininkai ir minosvaidininkai."